Likumprojekta "Grozījumi Valsts civildienesta likumā"

sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Deklarācijas par Valda Dombrovska vadītā Ministru kabineta iecerēto darbību 4.sadaļas "Pārvaldība" apakšsadaļa "Valsts pārvalde".Ministru kabineta 2013.gada 6.februāra rīkojuma Nr.48 "Par Valsts pārvaldes cilvēkresursu attīstības koncepciju" 5.1.apakšpunkts |
| 2. | Pašreizējā situācija un problēmas | Šobrīd iestāžu vadītāju atlase ir katras iestādes kompetencē un ar Valsts kanceleju tiek saskaņoti tikai ierēdņa amata pārbaudes kritēriji. Šāds regulējums, kad katra ministrija rīko iestāžu vadītāju atlases procesu, neveicina vienotu pieeju, labās prakses pārmantojamību un līdz ar to arī resursu efektīvu izmantošanu. Lai nodrošinātu politisko neitralitāti un neatkarību atlases procesā arī vairākās Eiropas Savienības dalībvalstīs, piemēram, Nīderlandē un Lielbritānijā, ir izveidota centrālā iestāde vai komisija, kas ir atbildīga par augstākā līmeņa vadītāju atlasi.Piemērojot praksē Valsts civildienesta likuma 8.panta pirmās un otrās daļas normas par konkursu izsludināšanu uz vakantajiem amatiem, iestādes ir saskārušās ar dažādu pieeju normu interpretēšanā. Nepastāv vienota pieeja, no kuras dienas – publicēšanas dienas vai nākamās dienas pēc publicēšanas oficiālajā izdevumā "Latvijas Vēstnesis" – sākt skaitīt pieteikšanās termiņu uz atklātu pretendentu konkursu. Dažādā prakse ir radījusi virkni sūdzību no konkursu pretendentiem. Valsts civildienesta likuma 8.panta trešā daļa nosaka, ka pretendentu pieteikšanās termiņš nedrīkst būt īsāks par 20 dienām un garāks par 30 dienām no konkursa izsludināšanas dienas, padarot ierēdņa iecelšanu amatā par ilgstošu procesu. Tas savukārt apgrūtina iestādes darbu, kad nepieciešams nodrošināt uzdevumu izpildi pilnā apmērā īsos termiņos. Prakse specializētajā civildienestā ir pierādījusi, ka šo procesu ir iespējams organizēt īsākā termiņā – likuma "Par Valsts ieņēmumu dienestu" 18.panta 3.punkts nosaka, ka pretendentu pieteikšanās termiņš nedrīkst būt īsāks par 10 dienām un garāks par 20 dienām no konkursa izsludināšanas dienas.Pašlaik Valsts civildienesta likuma 11.panta piektajā daļā paredzētais pārbaudes laiks, pirmo reizi ieceļot pretendentu ierēdņa amatā, ir seši mēneši. Minētais termiņš atsevišķiem amatiem ir pārāk ilgs laiks, ņemot vērā pašreizējo situāciju ierēdņu atlasē, kad civildienestam jābūt elastīgam un spējīgam ātri pielāgoties konkrētās institūcijas vajadzībām un apstākļiem, kā arī ievērojot, ka, jau uzsākot valsts civildienesta gaitu, ierēdnim ir jābūt zināmai profesionalitātei un augstākajai izglītībai.Valsts civildienesta likuma 14.panta pirmā daļa nosaka, ka tā pretendenta darba izpildes novērtēšanu, kuru plāno pirmo reizi iecelt ierēdņa amatā, veic ne vēlāk kā trīs nedēļas pirms pārbaudes laika beigām. Savukārt Ministru kabineta 2012.gada 10.jūlija noteikumu Nr.494 "Noteikumi par valsts tiešās pārvaldes iestādēs nodarbināto darba izpildes novērtēšanu" 52.punkts nosaka, ka pārbaudes laikā darba izpildi novērtē ne vēlāk kā nedēļu pirms pārbaudes termiņa beigām. Lai nodrošinātu normu konsekvenci un hierarhiju, izstrādājot šos noteikumus, bija plānots veikt arī grozījumus Valsts civildienesta likumā. Grozījumi tika izsludināti Valsts sekretāru sanāksmē 2012.gada 14.jūnijā, tomēr uz Ministru kabinetu netika virzīti.Saskaņā ar Valsts civildienesta likuma 14.panta trešo daļu lēmumu par valsts sekretāra, Ministru prezidenta biedra sekretariāta vadītāja, īpašu uzdevumu ministra sekretariāta vadītāja, Valsts kancelejas direktora un pārraudzībā esošas iestādes vadītāja atbrīvošanu no amata attiecīgā amatpersona pieņem, pamatojoties uz Ministru kabineta lēmumu. Valsts iestāžu juridisko dienestu vadītāju 2012.gada 19.aprīļa sanāksmē tika atbalstīts Tieslietu ministrijas priekšlikums par to, ka atbrīvot no amata pēc paša vēlēšanās minētās personas ir attiecīgā Ministru kabineta locekļa kompetence – tiek sagatavots ministra vai Ministru prezidenta rīkojums. Ministru kabineta rīkojums nav nepieciešams.Valsts civildienesta likuma 35.panta pirmā daļa nosaka, ka ierēdņa darbību un tās rezultātus katru gadu novērtē iestādes vadītāja izveidota vērtēšanas komisija. Ministru kabineta 2012.gada 10.jūlija noteikumu Nr.494 "Noteikumi par valsts tiešās pārvaldes iestādēs nodarbināto darba izpildes novērtēšanu" 5.punkts nosaka, ka nodarbinātā darba izpildi novērtē tā vadītājs, savukārt vērtēšanas komisiju iestādes vadītājs var izveidot, veicot atkārtotu vērtēšanu. Lai nodrošinātu normu konsekvenci un hierarhiju, izstrādājot šos noteikumus, bija plānots veikt arī grozījumus Valsts civildienesta likumā. Grozījumi tika izsludināti Valsts sekretāru sanāksmē 2012.gada 14.jūnijā, tomēr uz Ministru kabinetu netika virzīti.Ar Ministru kabineta 2011.gada 25.oktobra rīkojumu Nr.557 "Par Pārresoru koordinācijas centra izveidi un darbības uzsākšanas nodrošināšanu" ir izveidots Pārresoru koordinācijas centrs kā Ministru prezidenta pakļautībā esoša valsts pārvaldes iestāde, tāpēc nepieciešams precizēt likumu, lai normas, kas skar Valsts kancelejas direktoru, attiektos arī uz Pārresoru koordinācijas centra vadītāju.**Valsts civildienesta likumā ir norādītas atsauces uz laikrakstu "Latvijas Vēstnesis", bet ar 2013.gada 1.janvāri** pastāv tikai Latvijas Republikas oficiālais izdevums "Latvijas Vēstnesis" **elektroniskā formā** |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Grozījumi Valsts civildienesta likuma 4.panta otrajā daļā paredz paplašināt Valsts kancelejas kompetenci – nodrošināt valsts tiešās pārvaldes iestādes vadītāju – ierēdņu – atlasi. Saskaņā ar Valsts pārvaldes cilvēkresursu attīstības koncepcijas (apstiprināta ar Ministru kabineta 2013.gada 6.februāra rīkojumu Nr.48) 2.5.apakšpunktu 2014.gadā tiks noteikti vienoti augstākā līmeņa vadītāju atlases kritēriji, savukārt no 2015.gada 1.septembra (koncepcijas 4.sadaļa "Turpmākā rīcība") jāveic centralizēta augstākā līmeņa vadītāju atlase. Centralizētā iestādes vadītāju atlase neattiecas uz diplomātisko un konsulāro dienestu.Plānots, ka Valsts kanceleja nodrošinās atlases kārtības un kritēriju izstrādi, izsludinās konkursu, izvērtēs pieteikumus, veiks kompetenču vērtēšanu, kā arī ieteiks piemērotākos pretendentus vērtēšanas komisijai. Valsts kancelejas pārstāvis piedalīsies pretendentu vērtēšanas komisijā, ko izveidos ministrs, un vērtēs pretendenta profesionālās prasmes (piemēram, redzējums par iestādes attīstību, nozarei nepieciešamās profesionālās zināšanas). Arī turpmāk par pretendenta apstiprināšanu amatā lems Ministru kabinets un pretendentu amatā iecels ministrs.Lai nodrošinātu izmaksu efektivitāti un specifiskās vajadzības, piemēram, profesionālo zināšanu pārbaudi, personāla atlases pakalpojums tiks nodrošināts centralizēti valsts pārvaldē, nevis nodots privātajam sektoram.Grozījumi Valsts civildienesta likumā ir nepieciešami, lai no 2014.gada varētu centralizēti sākt plānot atlases procesu, savukārt kārtība augstākā līmeņa vadītāju atlasei tiks izdota saskaņā ar Valsts dienesta likumu (likums jāizstrādā un jāiesniedz Ministru kabinetā līdz 2014.gada 1.janvārim). Līdz ar to divas amata vietas 2014.gadā ir nepieciešamas, jo vienlaikus ar Valsts dienesta likumprojekta virzību Saeimā būs jāizstrādā atlases kārtība un kritēriji, lai no 2015.gada 1.septembra varētu nodrošināt iestāžu vadītāju atlasi. Papildus tam Valsts kanceleja nodrošinās metodisko atbalstu ministrijām un padotības iestādēm personāla atlases jautājumos, kā arī minēto amata veicēju pienākumos būs citi ar politikas plānošanu saistīti jautājumi, kas izriet no Valsts pārvaldes cilvēkresursu attīstības koncepcijas, piemēram, talantu vadības sistēmas un ētikas kodeksa izstrāde.Lai izvairītos no pārpratumiem konkursa pieteikšanās termiņa noteikšanā, tiek precizēta Valsts civildienesta likuma 8.panta pirmā un trešā daļa, norādot, ka sludinājums tiek izsludināts oficiālajā izdevumā "Latvijas Vēstnesis", un paredzot, ka pretendentu pieteikšanās termiņu sāk skaitīt no konkursa izsludināšanas dienas, un tas nedrīkst būt īsāks par 10 dienām un garāks par 20 dienām. Ievērojot laikraksta "Latvijas Vēstnesis" pāreju uz elektronisko formu, precizēta arī 9.panta piektā daļa.Grozījumi Valsts civildienesta likuma 8.panta trešajā daļā izstrādāti, lai nodrošinātu iespēju īsākā laikā aizpildīt vakantās amata vietas, tādējādi veicinot valsts funkciju kvalitatīvu īstenošanu. Plānots, ka pretendentu pieteikšanās termiņš vakantajiem amatiem nedrīkst būt īsāks par 10 dienām un garāks par 20 dienām no konkursa izsludināšanas dienas. Grozījumi Valsts civildienesta likuma 11.panta piektajā daļā paredz rīcības brīvību iestādei noteikt pārbaudes laiku no trim līdz sešiem mēnešiem, pirmo reizi ieceļot pretendentu ierēdņa amatā.Grozījumi Valsts civildienesta likuma 14.panta pirmajā daļā nosaka, ka tā pretendenta darba izpildes novērtēšanu, kuru plāno iecelt ierēdņa amatā pirmo reizi, veic ne vēlāk kā nedēļu pirms pārbaudes laika beigām. Grozījumi neierobežo iestāžu rīcības brīvību, jo vērtēšanu varēs veikt arī trīs nedēļas iepriekš, ja būs tāda nepieciešamība. Grozījumi tiek piedāvāti, lai līdzsvarotu nosacījumus ar darba tiesiskajām attiecībām, paredzot pārbaudes laikā darba devējam un darbiniekam tiesības rakstiski uzteikt darba līgumu trīs dienas iepriekš. Darba devējam, uzteicot darba līgumu pārbaudes laikā, nav pienākuma norādīt šāda uzteikuma iemeslu.Tiek noteikts, ka gadījumā, ja valsts civildienesta attiecības tiek izbeigtas ar valsts sekretāru, Ministru prezidenta biedra sekretariāta vadītāju, īpašu uzdevumu ministra sekretariāta vadītāju, Valsts kancelejas direktoru, Pārresoru koordinācijas centra vadītāju un pārraudzībā esošas iestādes vadītāju pēc paša vēlēšanās vai pamatojoties uz savstarpēju vienošanos, kuru apliecina ar rakstisku piekrišanu, Ministru kabineta lēmums nav nepieciešams. Lai nodrošinātu labo praksi darba izpildes novērtēšanā, grozījumi Valsts civildienesta likuma 35.panta pirmajā daļā paredz noteikt, ka ierēdņa darbību un tās rezultātus katru gadu novērtē tiešais vadītājs vai iestādes vadītāja izveidota vērtēšanas komisija. Vērtēšanas komisijas izveidošana ir saglabājama kā rīcības brīvība iestādes vadītājiem, īpaši gadījumā, ja tiek veikta atkārtota novērtēšana. Tiek precizēts Valsts civildienesta likuma 9.panta trešās daļas 1.punkts, 11.panta otrā un trešā daļa, 13.panta otrā daļa, 14.panta trešā daļa, 20.panta otrā daļa, 39.panta piektā daļa un 41.panta 1.punkts, to papildinot ar Pārresoru koordinācijas centra vadītāja amatu |
| 5. | Projekta izstrādē iesaistītās institūcijas | Likumprojekts "Grozījumi Valsts civildienesta likumā" tika izsludināts 2012.gada 14.jūnijā (VSS-586). Likumprojekts atsaukts Valsts sekretāru sanāksmē 2013.gada 10.janvārī. Finanšu ministrijas priekšlikumi tika izskatīti Valsts pārvaldes cilvēkresursu attīstības padomes 2012.gada 22.marta sanāksmē. Valsts iestāžu juridisko dienestu vadītāju 2012.gada 19.aprīļa sanāksmē tika atbalstīts Tieslietu ministrijas priekšlikums, kas iekļauts likumprojekta 6.pantā, ar kuru tiek grozīta Valsts civildienesta likuma 14.panta trešā daļa. Izstrādājot šo likumprojektu, ņemti vērā 2012.gada 14.augustā elektroniskajā saskaņošanā izteiktie ministriju iebildumi  |
| 6. | Iemesli, kādēļ netika nodrošināta sabiedrības līdzdalība | Likumprojekts attiecas uz valsts tiešās pārvaldes iestāžu procesu organizāciju |
| 7. | Cita informācija | Nav |

|  |
| --- |
| **II. Tiesību akta projekta ietekme uz sabiedrību** |
| 1. | Sabiedrības mērķgrupa | Valsts civildienesta ierēdņu amatu pretendenti un ierēdņi (saskaņā ar Finanšu ministrijas datiem 2012.gadā bija 11 602 ierēdņi) |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar |
| 3. | Tiesiskā regulējuma finansiālā ietekme | Projekts šo jomu neskar |
| 4. | Tiesiskā regulējuma nefinansiālā ietekme | Grozījumi Valsts civildienesta likumā neradīs jaunas tiesības vai pienākumus valsts civildienesta ierēdņiem, izņemot likumprojekta 10.pantā paredzēto noteikumu par iestādes vadītāja atbrīvošanu. Civildienesta ierēdņu pretendentiem tiks nodrošinātas tiesības īsākā termiņā uzzināt par izvirzīšanu atlases konkursa otrajai kārtai, kā arī tiem pretendentiem, kuri piedalīsies konkursā uz iestādes vadītāja amatu, tiks nodrošināta profesionāla atlases procedūra |
| 5. | Administratīvās procedūras raksturojums | Projekts šo jomu neskar |
| 6. | Administratīvo izmaksu monetārs novērtējums | Projekts šo jomu neskar |
| 7. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2013.gads** | Turpmākie trīs gadi (tūkst. latu) |
| **2014** | **2015** | **2016** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1. Budžeta ieņēmumi: | – | – | – | – | – |
| 1.1. valsts pamatbudžets, tai skaitā ieņēmumi no maksas pakalpo-jumiem un citi pašu ieņēmumi | – | – | – | – | – |
| 1.2. valsts speciālais budžets | – | – | – | – | – |
| 1.3. pašvaldību budžets | – | – | – | – | – |
| 2. Budžeta izdevumi: | – | – | 28,9 | 28,9 | 28,9 |
| 2.1. valsts pamatbudžets | – | – | 28,9 | 28,9 | 28,9 |
| 2.2. valsts speciālais budžets | – | – | – | – | – |
| 2.3. pašvaldību budžets | – | – | – | – | – |
| 3. Finansiālā ietekme: | – | – | -28,9 | -28,9 | -28,9 |
| 3.1. valsts pamatbudžets | – | – | -28,9 | -28,9 | -28,9 |
| 3.2. speciālais budžets | – | – | – | – | – |
| 3.3. pašvaldību budžets | – | – | – | – | – |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | – | – | – | – |
| – | – | – | – |
| 5. Precizēta finansiālā ietekme: | X | – | – | – | – |
| 5.1. valsts pamatbudžets | – | – | – | – |
| 5.2. speciālais budžets | – | – | – | – |
| 5.3. pašvaldību budžets | – | – | – | – |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Iestādes vadītāju atlases procesa plānošanai un nodrošināšanai Valsts kancelejā papildus nepieciešams izveidot divas amata vietas ar gada finansējumu 28 918 latu apmērā: divi personāla atlases speciālisti/politikas plānotāji (klasifikācijas saime "36. Politikas plānošana", III līmenis, 11.mēnešalgu grupa)Atlīdzības izdevumi kopā – 28 918 latu, no tiem:- atalgojums  971 = 971 x 12 mēn. x 2 cilv.= Ls 23 304 - darba devēja valsts sociālās apdrošināšanas obligātās iemaksas (24,09 %) = 2806 x 2 = Ls 5614  |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Jautājums par papildu finansējuma piešķiršanu Valsts kancelejai skatāms Ministru kabinetā likumprojekta "Par vidēja termiņa budžeta ietvaru 2014., 2015. un 2016.gadam" un likumprojekta "Par valsts budžetu 2014.gadam" sagatavošanas procesā vienlaikus ar visu ministriju un citu centrālo valsts iestāžu jaunās politikas iniciatīvu pieprasījumiem |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
|  1. |  Nepieciešamie saistītie tiesību aktu projekti | Mēneša laikā pēc likumprojekta pieņemšanas Saeimā Valsts kancelejai jāizstrādā un noteiktā kārtībā jāiesniedz Ministru kabinetā noteikumu projekts par grozījumiem Ministru kabineta 2003.gada 20.maija noteikumos Nr.263 "Valsts kancelejas nolikums", pārskatot Valsts kancelejas funkcijas atbilstoši likumprojekta 1.pantā minētajam.Valsts kancelejai jāizstrādā kārtība par iestādes vadītāju atlases kritērijiem un procesu un noteiktā kārtībā jāiesniedz Ministru kabinetā pēc Valsts dienesta likumprojekta pieņemšanas Saeimā. Šajā normatīvajā aktā jānosaka atlases kārtība (ministriju un Valsts kancelejas kompetence, zināšanu un kompetenču pārbaudes veidi) un atlases kritēriji (piemēram, profesionālās zināšanas, kompetences) |
|  2. |  Cita informācija | Nav |

Anotācijas V, VI sadaļa – projekts šīs jomas neskar.

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts kanceleja un valsts tiešās pārvaldes iestādes, kurās ir ieviests civildienests |
| 2. | Projekta izpildes ietekme uz pārvaldes funkcijām | Likumprojekta 1.punkts paredz paplašināt Valsts kancelejas funkcijas, nosakot pienākumu nodrošināt iestāžu vadītāju atlasi.Pārējie grozījumi tiks nodrošināti anotācijas VII sadaļas 1.punktā minēto institūciju līdzšinējo funkciju ietvaros |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Jauna institūcija netiks veidota. Saskaņā ar Ministru kabineta 2013.gada 6.februāra rīkojuma Nr.48 "Par Valsts pārvaldes cilvēkresursu attīstības koncepciju" 1.punktu un Valsts pārvaldes cilvēkresursu attīstības koncepcijas 3.sadaļu "Risinājuma variantu ietekme uz valsts un pašvaldību budžetiem" Valsts kancelejā no 2014.gada tiek plānots izveidot divas amata vietas augstākā līmeņa vadītāju atlases procesa nodrošināšanai  |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Projekts šo jomu neskar |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Projekts šo jomu neskar |
| 6. | Cita informācija | Nav |

Ministru prezidents Valdis Dombrovskis

Vizē:

Valsts kancelejas direktore Elita Dreimane

01.07.2013

2103

Medvecka 67082907

Baiba.Medvecka@mk.gov.lv